Paneel wat Ramaphosa gaan ondersoek bekendPres. Cyril Ramaphosa (Foto: STEFAN HEUNIS/AFP) Die drie lede wat gekies is om in die paneel te dien wat pres. Cyril Ramaphosa gaan ondersoek rakende die Phala Phala-sage, se name is bekend gemaak. Sandile Ngcobo, oudhoofregter van die Konstitusionele Hof, is as voorsitter van die paneel aangestel. Die twee ander paneellede is oudregter Thokozile Masipa en prof. Richard Calland, medeprofessor in publiekreg aan die Universiteit van Kaapstad. Volgens Nosiviwe Mapisa-Nqakula, speaker van die Nasionale Vergadering, sal die paneel met sy werk begin sodra verskeie administratiewe prosesse afgehandel is. Die paneel is deel van die artikel 89-proses wat moet bepaal of die parlement ŉ afsettingsproses teen Ramaphosa moet begin. Mapisa-Nqakula het Woensdagaand die drie lede van die paneel aangekondig nadat politieke partye altesaam 17 kandidate benoem het om moontlik in die paneel te dien. Elf van die benoemdes is afgetrede of dienende regters, terwyl die res advokate en regsgeleerdes is. Die reëls bepaal dat die paneel uit drie geskikte, bekwame, ervare en gerespekteerde Suid-Afrikaanse burgers moet bestaan, wat ŉ regter kan insluit, en wat gesamentlik oor die nodige regs- en ander bevoegdhede en ervaring beskik om die voorlopige beoordeling van die mosie uit te voer. Die onafhanklike paneel se funksie is om ŉ voorlopige beoordeling van die mosie en bewyse te doen en binne 30 dae bevindings en aanbevelings aan die Nasionale Vergadering te maak daaroor of voldoende bewyse bestaan om te wys dat die president enige van die oortredings wat in die mosie gespesifiseer is, begaan het. Sodra die paneel se werk afgehandel is, sal dit in die Nasionale Vergadering ter tafel gelê word vir oorweging en ŉ besluit. Indien die bewyse gevind word, kan die proses in die Nasionale Vergadering ingevolge artikel 89 van die Grondwet gevolg word om die president van sy amp te onthef. Die Openbare Beskermer (OB) is ook besig met ŉ ondersoek na bewerings dat Ramaphosa die etiekkode vir lede van die uitvoerende gesag geskend het. Ramaphosa word daarvan beskuldig dat hy ŉ inbraak in 2020 op sy plaas waar diewe na bewering $4 miljoen gesteel het, probeer geheim hou het.